Document ID: 32006R2020

KOMMISSIONENS FORORDNING (EF) Nr. 2020/2006
af 22. december 2006
om ændring af forordning (EF) nr. 2535/2001 for så vidt angår forvaltning af WTO-toldkontingentet for newzealandsk smør
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter (1), særlig artikel 29, stk. 1, og
ud fra følgende betragtninger:
(1)
Ved Kommissionens forordning (EF) nr. 2535/2001 af 14. december 2001 om gennemførelsesbestemmelser til Rådets forordning (EF) nr. 1255/1999 for så vidt angår importordningen for mælk og mejeriprodukter og åbning af toldkontingenter (2) fastsættes der især bestemmelser for newzealandsk smør, jf. artikel 25, stk. 1, andet afsnit, i nævnte forordning.
(2)
EF-Domstolen fastslog i sin dom af 11. juli 2006 i sag C-313/04 Franz Egenberger GmbH Molkerei und Trockenwerk mod Bundesanstalt für Landwirtschaft und Ernährung: »at artikel 35, stk. 2, i Kommissionens forordning (EF) nr. 2535/2001 af 14. december 2001 om gennemførelsesbestemmelser til Rådets forordning (EF) nr. 1255/1999 for så vidt angår importordningen for mælk og mejeriprodukter og åbning af toldkontingenter er ugyldig, for så vidt som den bestemmer, at ansøgninger om importlicenser for newzealandsk smør til reducerede toldsatser kun kan indgives til de kompetente myndigheder i Det Forenede Kongerige« og »at artikel 25 og 32 i forordning nr. 2535/2001, læst i sammenhæng med bilag III, IV og XII til samme forordning, er ugyldige, for så vidt som de medfører forskelsbehandling ved udstedelse af importlicenser for newzealandsk smør til reducerede toldsatser«.
(3)
Der bør indføres en ny ordning for forvaltning af toldkontingentet fra den 1. januar 2007, således at importørerne får lige adgang til kontingentet i overensstemmelse med Domstolens dom i sag C-313/04.
(4)
For at stabilisere handelen, samtidig med at hele kontingentet gradvis åbnes for alle interesserede erhvervsdrivende, bør kontingentet forvaltes efter den metode, der er nævnt i artikel 29, stk. 2, tredje led, i forordning (EF) nr. 1255/1999. Derfor bør kontingentet fordeles mellem traditionelle importører og nye importører. Den traditionelle del bør forvaltes under hensyntagen til den tidligere handel inden for rammerne af det samme kontingent, og de nye importørers del bør forvaltes ved samtidig behandling af licensansøgningerne.
(5)
For at sikre, at der kun indgives seriøse importlicensansøgninger, for at forhindre spekulationsforretninger og for at sikre, at kontingentet udnyttes bedst muligt, bør hver af de nye ansøgere ansøge om en minimumsmængde, og ansøgningerne må højst omfatte 10 % af den disponible mængde. Af samme årsager bør der fastsættes kriterier for at få del i kontingentet. Især bør de erhvervsdrivende, der kan dokumentere at have drevet handel af et vist omfang inden for mejerisektoren, have adgang til kontingentet. For at give de nye ansøgere mere lige adgang til kontingentet kan hver ansøger ansøge om en maksimumsmængde.
(6)
Sikkerhedsstillelsen bør være så høj, at det kun er seriøse erhvervsdrivende, der ansøger om at få del i kontingentet. Derfor bør der fastsættes samme sikkerhedsstillelse som den, der gælder for forvaltningen af kontingenter i henhold til afsnit 2, kapitel I, i forordning (EF) nr. 2535/2001.
(7)
For at undgå, at der udstedes licenser for mængder, som ikke er af en økonomisk fornuftig størrelse, bør der anvendes lodtrækning i de tilfælde, hvor der ellers ville blive udstedt licenser for under 20 t.
(8)
Ved importen af newzealandsk smør skal der overholdes visse kvalitets- og sammensætningskrav, som er fastsat i forordning (EF) nr. 2535/2001. IMA 1-certifikatet bør fremlægges på importtidspunktet som bevis for, at kravene er overholdt, og som bevis for produkternes oprindelse.
(9)
Forvaltningskomitéen for Mælk og Mejeriprodukter har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
I forordning (EF) nr. 2535/2001 foretages følgende ændringer:
1)
Artikel 9 affattes således:
»Artikel 9
Myndighederne underretter inden den 1. juni ansøgerne om resultatet af godkendelsesproceduren og meddeler dem i givet fald godkendelsesnummeret. Godkendelsen gælder for et år.«
2)
Artikel 24 og 25 affattes således:
»Artikel 24
1. Denne afdeling gælder for import i forbindelse med de kontingenter, der er opdelt efter oprindelsesland og omhandlet i liste CXL, jf. bilag III.B.
2. I bilag III.B til denne forordning fastsættes de toldsatser, der skal anvendes, og de maksimumsmængder, der kan importeres pr. toldkontingentperiode.
Artikel 25
1. Der udstedes kun importlicens til den anførte toldsats for de produkter, der er nævnt i bilag III.B, hvis der forelægges et IMA 1-certifikat for den samlede nettomængde anført på certifikatet.
IMA 1-certifikatet skal opfylde betingelserne i artikel 29 til 33. Importlicensen skal være påført nummer og udstedelsesdato for det pågældende IMA 1-certifikat.
2. Der må først udstedes importlicens, når myndighederne har kontrolleret, at artikel 33, stk. 1, litra e), er overholdt.
Den udstedende myndighed sender Kommissionen en kopi af det IMA 1-certifikat, der forelægges sammen med hver importlicensansøgning, senest kl. 18 (Bruxelles-tid) den dag, hvor det forelægges.
Den udstedende myndighed udsteder importlicensen fire arbejdsdage senere, hvis Kommissionen ikke har truffet særlige foranstaltninger inden da.
Den udstedende myndighed opbevarer originalen af hvert IMA 1-certifikat, der er forelagt.«
3)
Artikel 26, stk. 2, andet afsnit, udgår.
4)
Artikel 34 til 39 affattes således:
»Artikel 34
1. Denne afdeling gælder for import af newzealandsk smør under kontingent nr. 09.4195 og 09.4182, jf. bilag III.A til denne forordning.
2. Bestemmelserne i artikel 27 og 30, artikel 31, stk. 1, artikel 32, stk. 2 og 3, og artikel 33, stk. 1, litra a) til d), finder anvendelse.
3. Ved udtrykket »mindst seks uger gammelt« i beskrivelsen af kontingentet for newzealandsk smør forstås smør, der er mindst seks uger gammelt på det tidspunkt, hvor toldmyndighederne får forelagt en angivelse til overgang til fri omsætning.
4. I bilag III.A fastsættes toldkontingenterne, den toldsats, der skal anvendes, og de maksimumsmængder, der kan importeres i hver toldkontingentperiode eller -delperiode.
Artikel 34a
1. Kontingenterne opdeles i to dele, jf. bilag III.A:
a)
kontingent nr. 09.4195 (i det følgende benævnt del A) fordeles blandt EF-importører, der er godkendt i henhold til artikel 7, og som:
i)
for kontingentåret 2007 kan dokumenteres, at de har importeret inden for rammerne af kontingent nr. 09.4589 i 2006
ii)
for kontingentåret 2008 kan dokumenteres, at de har importeret inden for rammerne af kontingent nr. 09.4589, 09.4195 eller 09.4182 i perioden fra den 1. januar 2006 til den 31. december 2007
iii)
for de følgende kontingentår kan dokumenteres, at de har importeret inden for rammerne af kontingent nr. 09.4589, 09.4195 eller 09.4182 i løbet af de 24 måneder før november måned, der ligger inden kontingentårets begyndelse
b)
kontingent nr. 09.4182 (i det følgende benævnt del B) er forbeholdt ansøgere,
i)
der er godkendt i henhold til artikel 7, eller
ii)
som for perioden januar til juni 2007 for så vidt angår ansøgere hjemmehørende i Bulgarien eller Rumænien overholder bestemmelserne i artikel 1, stk. 2, i Kommissionens forordning (EF) nr. 2018/2006 (3), og
iii)
som kan dokumentere, at de i de 12 måneder før november måned, der ligger inden kontingentårets begyndelse, til EF har importeret og/eller fra EF har eksporteret mindst 100 t mælk eller mejeriprodukter henhørende under kapitel 04 i den kombinerede nomenklatur ved mindst fire adskilte transaktioner.
For kontingentåret 2007 og 2008 svarer 12-månedersperioden henholdsvis til kalenderåret 2006 og 2007.
2. De beviser for handelsvirksomhed, der er nævnt i stk. 1, litra a) og litra b), nr. ii) og iii), gælder for begge halvår af kontingentåret.
3. Der må kun indgives licensansøgninger i løbet af de første ti dage af følgende måneder:
a)
i januar 2007 og 2008 for kontingenthalvåret januar-juni; for januar 2007 kan der dog indgives licensansøgninger i løbet af de første 15 dage
b)
i november for de følgende kontingenthalvår januar-juni
c)
i juni for kontingenthalvåret juli-december.
4. Importlicensansøgninger kan kun tages i betragtning, hvis de omfatter følgende:
a)
for del A højst 125 %:
i)
for kontingentåret 2007 af den mængde produkter, de har importeret inden for rammerne af kontingent nr. 09.4589 i 2006
ii)
for kontingentåret 2008 af den samlede mængde produkter, de har importeret inden for rammerne af kontingent nr. 09.4589, 09.4195 eller 09.4182 i 2006 og 2007
iii)
for de følgende kontingentår af de mængder, de har importeret inden for rammerne af kontingent nr. 09.4589, 09.4195 eller 09.4182 i løbet af de 24 måneder før november måned, der ligger inden kontingentårets begyndelse
b)
for del B mindst 20 t og højst 10 % af den disponible mængde for den pågældende delperiode, hvis ansøgerne over for den pågældende medlemsstats myndigheder kan dokumentere, at de opfylder betingelserne i stk. 1, litra b).
De beviser, der er nævnt ovenfor, skal forelægges, når licensansøgningerne indgives.
Ansøgere, der opfylder betingelserne for at komme i betragtning, kan indgive ansøgninger samtidigt for begge dele af kontingentet.
Der indgives separate licensansøgninger for del A og del B.
Der fremlægges bevis for import eller eksport i henhold til artikel 5, stk. 2, i forordning (EF) nr. 1301/2006.
5. Der må kun indgives licensansøgninger i godkendelsesmedlemsstaten, og de skal være påført importørens godkendelsesnummer.
Artikel 35
Sikkerhedsstillelsen, jf. artikel 15, stk. 2, i forordning (EF) nr. 1291/2000, er på 35 EUR pr. 100 kg netto af produktet.
Artikel 35a
1. Senest den tredje arbejdsdag efter udløbet af fristen for indgivelse af ansøgninger meddeler medlemsstaterne Kommissionen, hvilke ansøgninger der er indgivet for hvert af produkterne.
2. I meddelelserne oplyses det, hvilke mængder der er ansøgt om under hvert kontingentnummer, opdelt efter KN-kode.
3. Kommissionen træffer senest fem arbejdsdage efter meddelelsesfristens udløb, jf. stk. 1, afgørelse om, i hvilket omfang ansøgningerne kan accepteres. Overstiger de mængder, der er ansøgt om, ikke de disponible kontingentmængder, træffer Kommissionen ingen afgørelse, og der udstedes licenser for de mængder, der er ansøgt om.
Overstiger licensansøgningerne for et delkontingent den disponible mængde for den pågældende kontingentperiode, anvender Kommissionen en tildelingskoefficient, som er fælles for de mængder, der er ansøgt om. Den del af sikkerhedsstillelsen, der svarer til de mængder, som ikke tildeles, frigives.
Medfører anvendelsen af tildelingskoefficienten for et af delkontingenterne, at der ville blive udstedt licenser for under 20 t pr. ansøgning, fordeler den pågældende medlemsstat de tilsvarende mængder ved at trække lod om licenser på hver 20 t blandt de ansøgere, der ville have fået tildelt under 20 t som følge af anvendelsen af tildelingskoefficienten.
Resulterer fastsættelsen af partier a 20 t i en restmængde på under 20 t, anses denne mængde for et enkelt parti.
Sikkerhedsstillelsen for ansøgninger, der ikke imødekommes ved lodtrækningen, frigives straks.
4. Licenserne udstedes senest fem arbejdsdage, efter at afgørelsen i stk. 3 er truffet.
5. Importlicenser, der udstedes i henhold til denne forordning, er gyldige indtil den sidste dag i det halvår, som er nævnt i bilag III.A.
6. Importlicenser, der er udstedt i henhold til denne afdeling, må kun overdrages til fysiske eller juridiske personer, som er godkendt i henhold til artikel 7. Overdrageren underretter samtidig med overdragelsesanmodningen den licensudstedende myndighed om modtagerens godkendelsesnummer.
Artikel 35b
Licensansøgninger og licenser skal indeholde de henvisninger, der er nævnt i artikel 28, undtagen henvisningerne til IMA 1-certifikatet.
I licensansøgningernes rubrik 16 kan der anføres en eller flere af de KN-koder, som er nævnt i bilag III.A.
I licensernes rubrik 20 anføres den delkontingentperiode, som licenserne er udstedt for.
Er der i en licensansøgning anført mere end en KN-kode, skal det præciseres, hvor stor en mængde der ansøges om for hver kode, og der udstedes en separat licens for hver kode.
Artikel 36
Opfylder det newzealandske smør ikke sammensætningskravene, mistes retten til at få del i kontingentet for hele den mængde, der er omfattet af den pågældende toldangivelse.
Hvis en angivelse til overgang til fri omsætning er blevet antaget, og toldmyndighederne konstaterer, at reglerne ikke er overholdt, opkræver de den importtold, der er fastsat i bilag I til Rådets forordning (EØF) nr. 2658/87. Med henblik herpå udstedes der en importlicens til fuld told for den mængde, der ikke opfylder kravene.
Denne mængde afskrives ikke på licensen.
Artikel 37
1. Den toldsats, der er fastsat i bilag III.A, anvendes kun på newzealandsk smør, der importeres i henhold til denne afdeling, når der fremlægges en angivelse til overgang til fri omsætning ledsaget af en importlicens, der er udstedt i henhold til artikel 35a, og et IMA 1-certifikat, jf. bilag X, der er udstedt af en udstedende myndighed, som er nævnt i bilag XII, til dokumentation af, at kravene er opfyldt, og af oprindelsen af det produkt, som angivelsen omfatter. Toldmyndighederne anfører IMA 1-certifikatets løbenummer på importlicensen.
2. Den mængde, der er anført på IMA 1-certifikatet, skal svare til den mængde, der er anført i toldangivelsen.
3. IMA 1-certifikatet er gyldigt fra udstedelsesdagen til den sidste dag i den årlige importkontingentperiode.
4. Importlicensen kan anvendes til en eller flere indførselsangivelser.
Artikel 38
Ud over de betingelser, der er fastsat i artikel 33, stk. 1, litra a) til d), må udstedende myndigheder kun anføres i bilag XII, hvis de forpligter sig til at meddele Kommissionen den procestypiske standardafvigelse for fedtindholdet, jf. punkt 1, litra e), i bilag IV, i newzealandsk smør, der fremstilles af hver enkelt producent, jf. punkt 1, litra a), i bilag IV, i overensstemmelse med hver enkelt varekøbsspecifikation.
Artikel 39
Medlemsstaterne meddeler senest den 31. januar efter udgangen af et givet kontingentår Kommissionen de definitive månedlige mængder produkter og den samlede mængde produkter for det kontingentår, der er antaget angivelser til overgang til fri omsætning for inden for rammerne af toldkontingentet i stk. 1 i løbet af det foregående kontingentår.
Den månedlige meddelelse gives senest den tiende i måneden efter den måned, hvor angivelserne til overgang til fri omsætning blev antaget.«
5)
Bilag III.A affattes som angivet i bilag I til nærværende forordning.
6)
Bilag II til nærværende forordning indsættes som bilag III.B.
7)
I bilag IV foretages følgende ændringer i »1. DEFINITIONER«:
a)
Litra a) affattes således:
»a)
»producent«: en forarbejdningsvirksomhed eller et mejeri, der fremstiller smør til eksport til EF under de toldkontingenter, som er nævnt i bilag III.A«
b)
Litra c) affattes således:
»c)
»parti«: en mængde smør, der er omfattet af et IMA 1-certifikat, som forelægges for toldmyndighederne med henblik på overgang til fri omsætning under de toldkontingenter, som er nævnt i bilag III.A«
8)
I bilag X affattes rubrikken »CERFITIKAT« således:
»CERTIFIKAT
vedrørende import af newzealandsk smør, der er omfattet af det toldkontingent, som er nævnt i bilag III.A«
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. januar 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. december 2006.

Labels: 13
3
17
18